Update. Fostul şef din SRI Dumitru Dumbravă urmează să fie cercetat sub control judiciar pe cauţiune de procurorii Direcţiei Naţionale Anticorupţie, au precizat, pentru Agerpres, surse judiciare. Potrivit surselor citate, cauţiunea ar fi fost stabilită la suma de 500.000 de lei.
Update: După 15 ore de audieri, Coldea și Dumbravă au ieșit din sediul DNA și nu au făcut nicio declarație. Coldea părea dezorientat, surprins de ziariștii care s-au înghesuit să îi pună întrebări. Și-a făcut loc cu dificultate prin mulțime până a ajuns la autoturism. A urcat, iar șoferul a accelerat, plecând în grabă.
Update. Procurorii au decis, potrivit unor surse, în cazul generalului Dumbravă plasarea acestuia sub control judiciar și o cauțiune de 500.000 de lei.
Update. Florian Coldea are, potrivit unor surse din presă, calitate de inculpat.
Update. Audierile durează de mai bine de 13 ore.
Fostul șef al SRI Florian Coldea și fostul general SRI Dumitru Dumbravă au fost chemați la DNA, joi, într-un dosar de trafic de influență. Potrivit unor surse judiciare, sunt vizați într-un dosar de trafic de influență și spălare de bani și ar avea calitatea de suspecți.
Sunt însă mai multe nume implicate în acest dosar, o adevărată caracatiţă adusă la lumină de omul de afaceri Cătălin Hideg, trimis în judecată de procurorii europeni pentru o fraudă cu fonduri europene.
Conform unor surse citate de Anca Alexandrescu, avocatul Doru Trăilă ar fi făcut denunțuri și cel puțin o persoană ar urma să fie reținută.
Hideg acuză că a fost șantajat, ba chiar că s-ar fi făcut presiuni să își vândă și afacerea din domeniul sanitar unor cetățeni străini.
Afaceristul a anexat la plângere şi înregistrări cu solicitări repetate de mită din partea generalilor SRI, de sute de mii de euro.
Generalul în rezervă Dumitru Dumbravă, fost șef al Direcției juridice a SRI și secretar general al acestei instituții, a ajuns primul la DNA. În jurul prânzului, a ajuns și Florian Coldea, fost prim adjunct al directorului SRI. Acesta a refuzat sa vorbească cu jurnaliștii și să răspundă întrebarilor.
În 2022, omul de afaceri Hideg a fost trimis în judecată de procurorii europeni pentru o fraudă cu fonduri europene în valoare de 3 milioane de euro. Anul acesta a fost condamnat, în primă instanţă, la 4 ani de închisoare.
În timpul cercetărilor, Hideg susţine că a încheiat o înţelegere cu Florian Coldea şi Dumitru Dumbravă, foştii generali SRI, pentru a obţine o pedeapsă mai uşoară.
Denunţătorul i-a înregistrat pe toţi şi a dus probele la DNA.
Florian Coldea a demisionat, în ianuarie 2017, din funcția de prim-adjunct al directorului SRI, pe atunci, Eduard Hellvig, fiind trecut în rezervă după aproape 12 ani la conducerea operativă a serviciului.
În acești ani, Coldea a fost protagonistul unor episoade controversate, concomitent cu implicarea SRI în lupta anticorupție, alături de DNA.